Til medlemmerne af bestyrelsen

Fredericia 17. december 2020

**Hermed fremsendes referatet fra mødet i bestyrelsen onsdag den 16. december 2020 kl. 18.00 -20.30. Mødet blev afholdt virtuelt**

Tilstede: Alle. Uddannelsesleder Rita J. Christensen deltog i behandlingen af pkt. 5 og 6.

**Dagsorden:**

**Ad. 1 Godkendelse af referat fra mødet 22. september 2020**

Referatet blev godkendt.

**Ad. 2 En kort orientering om status på corona-situationen på FG**

PEM orienterede om den aktuelle situation med 2 smittede elever og 8 ansatte, der har fået positive tests. Forventningen er, at alle er tilbage i dagene op til jul. Generelt har gymnasiet ført en relativt restriktiv politik. Der var forud for den store nedlukning lokalt udmeldt, at FG omlægger til virtuel undervisning den 21. og 22. dec. samt 4. – 6. januar. Det sidste fastholdes, selv om det ikke pt. er et krav fra myndighederne.

Situationen efter nytår er uvis, men gymnasiet er klar, hvis der fortsat stilles krav om hjemmearbejde og virtuel undervisning. Hvordan det i øvrigt kan komme til at påvirke aktiviteterne i løbet af 2021 er forbundet med stor usikkerhed, men intentionen er at planlægge næste skoleår med udgangspunkt i, at situationen normaliseres.

**Ad. 3 Godkendelse af undervisningsplanen (ferieplan) for skoleåret 2021/22** (Bilag 1)

Planen har forud for bestyrelsesmødet været til høring i pæd. råd og samarbejdsudvalget. Der er ikke bemærkninger herfra.

Planen blev godkendt.

**Ad. 4 Orientering om forventet regnskab for 2020 og drøftelse af budgetudkast for 2021 med henblik på vedtagelse.**

PEM gennemgik forventet regnskabsresultat for 2020 med udgangspunkt i bilag 2 og 3.

En række enkeltfaktorer har påvirket økonomien i 2020 i positiv retning. Som tidligere nævnt betyder tildelingen af det sociale taxameter (3.4 mio. kr.) i 2020, at der var budgetteret med et overskud i dette finansår på 1.5 mio. kr. Når det samlede overskud forventes at blive endnu større, skyldes det forhold – hvoraf flere er relateret til corona-nedlukningen mv.

De samlede indtægter går i nul, men modgående bevægelser i form af lidt flere elever end forventet, men en mindre omsætning i kantinen på 750.000 kr.

På omkostningssiden er lærerlønudgifterne og elevaktiviteter mindre pga. reduceret aktivitet. Reparation og vedligeholdelse på bygningen er større. Endelig er de finansielle omkostninger væsentligt mindre pga. en gunstig låneomlægning. PEM orienterede endvidere om, at den resterende beholdning af obligationer (godt 2 mio. kr.) er solgt, da de løbende udtrækninger var blevet for store.

Orienteringen blev taget til efterretning.

Det fremlagte budgetforslag for 2021 drøftedes med udgangspunkt i bilag 4 og 5. I forslaget arbejdes der med et overskud på 2,0 mio. kr. De netop afsluttede finanslovsforhandlinger peger på, at FG yderligere tilføres 1,4 mio. kr. i 2021.

Drøftelserne omkring budgettet koncentreredes om de 1,4 mio. kr., der udmeldes i form af øgede taxametertilskud. Midlerne svarer stort set til det omprioriteringsbidrag, som gymnasiets indtægter fra staten blev reduceret med i 2019. PEM lagde op til, at de nye midler bruges på lærertimer som et kvalitetsløft i form af opkvalificering af lærerpersonalet inden for det digitale område. Mads Kristian Petersen pegede på, at et kvalitetsløft bør ske gennem tildeling af mere tid til forberedelse af undervisningen, da gymnasiet allerede bruger betydelige midler på udvikling. Lærergruppen oplever, at der er blevet et markant større pres gennem de seneste år.

Det besluttedes, at de ekstra midler bruges på lærergruppen ”på samlet at løfte opgaverne”. Formanden pegede afsluttende på, at der er fokus på at realisere midlerne i forhold til FG 2023.

Der er opmærksomhed på, at aktiviteterne i foråret er lagt fast, hvilket vanskeliggør forbrug af timer i denne periode. De nye tal er indarbejdet i vedlagte bilag. Indtægterne er øget med 1,38 mio. kr., og lærerlønudgifterne er øget med 700.000 kr. (de 5 mdr).

Det justerede budget blev derefter vedtaget.

**Ad. 5 En status på arbejdet med Trivsel/motivation.**

Grundet nedlukningen deltog alene eleverne i i Open Space den 10. dec. Lærernes deltagelse er flyttet til januar.

Rita J. Christensen (RC) fremlagde nogle af hovedpunkterne i elevernes overvejelser. Helt overordnet er der ikke nye overraskende elementer, men eleverne griber fat på en række centrale temaer, i relation til trivsel og motivation.

Elevernes input drøftedes. FG opfordredes til at være særligt opmærksomme på den nye årgang (1.hf og 1.g). PEM nævnte, at FG er klar med en ressource på 7-8.000 kr. pr. 1.g- eller 1.hf-klasse til styrkelse det sociale fællesskab i klasserne her i foråret.

Fejlkultur, teamledelse mv. drøftedes. Drøftelserne tages med i det videre arbejde. Mads Kristian Petersen påpegede diskrepansen mellem RC’s høje vurdering af vigtigheden af samarbejde mellem teamledelse og elevteam set i forhold til dette skoleårs nedskæring i timetildelingen til at løfte denne opgave. Mads K. Petersen bad ledelsen forholde sig til dette.

**Ad. 6 TEMA. Hvordan udvikler vi undervisningen i skriftlighed og mundtlighed, så vores elever lærer mere? Oplæg ved uddannelsesleder Rita J. Christensen (RC).**

RC gennemgik, hvorledes FG de seneste 7 -8 år har arbejdet med den pædagogisk udvikling. RC betonede bl.a. vigtigheden af retning, styring, vedholdenhed og lærernes engagement. 75 lærere har gennem årene deltaget i større forløb, og mange elementer er i dag en del af mange læreres praksis.

 Arbejdet og indsatserne ændrer sig fra år til år, men det er karakteristisk, at det løbende bygger oven på tidligere erfaringer. Pt. er der fokus på mundtlighed. Flere grupper arbejder målrettet med dialogbaseret mundtlighed. Gennem alle årene har udviklingsarbejdet foregået i en tæt dialog med forskningsmiljøerne – primært på SDU. PEM påpegede, at Fredericia Gymnasium er en af de skoler, der bruger allermest på pædagogisk udvikling.

**Ad. 7 En kort orientering om studieretningsvalget efter grundforløbet samt godkendelse af klassekvotienter.**

Der er oprettet 3 1.hf-klasser samt 10 1.g studieretningsklasser. Alle elever i 1.g fik deres 1. prioritet. Efterfølgende har en del elever ønsket at flytte klasse af sociale årsager.

Klassekvotienterne må i gennemsnit ikke overstige 28 elever (optalt den 60. skoledag). Ved tælledagen var der 264 1.g elever (10 klasser) og 80 1. hf’er (3 klasser). Bestyrelsen godkendte redegørelsen, og bestyrelsesformanden kan underskrive indberetningen.

**Ad. 8 Meddelelser**

Bestyrelsen ønskede Magnus te Pas tillykke med den nye stilling som koncernchef for Børne- Unge området i Fredericia Kommune. Rektor takkede Magnus for arbejdet i bestyrelsen og ser frem til et fortsat godt samarbejde med ham i det nye job.

Magnus te Pas meddelte, at distriktskolechef i Erritsø Ulla Weilmann Rasmussen overtager pladsen som repræsentant for skolelederne i Fredericia Kommune.

Rektor orienterede om, at han gennem de sidste par år i stigende grad har oplevet, at Fredericia Kommune har en ensidig fokusering på erhvervsuddannelserne. Der har gennem hele perioden fra rektors side været en stor forståelse for ønsket om at få flere til at tage en af de erhvervsfaglige uddannelser, som samfundet har behov for. FG er gået positivt ind i arbejdet, både med skills-arrangementet og med at orientere gymnasieelever og hf-elever om mulighederne for en faglig uddannelse efter gymnasiet. Senest har PEM kritiseret et udkast til en lokal uddannelsespolitik i Fredericia Kommune, hvor hele den gymnasiale sektor stort set ikke var medtaget. PEM synes, at bestyrelsen skal drøfte dette.

Pernelle Jensen markerede, at Fredericia Kommune har haft en klar politik i forhold til at fremme, at flere unge tager en erhvervsuddannelse. Erhvervslivet efterspørger disse unge. Det omtalte notat er efterfølgende justeret, så den gymnasiale sektor også indgår.

**Ad. 9 Evt.**

Rektor erindrede om, at der kan afhentes en julegave i gymnasiets administration.

Formanden takkede bestyrelsen for årets arbejde og ønskede god jul til alle.

 **- - - - - - - - - - - - - - - - - - - - -- - - - - - -**

For referat/ Poul Erik Madsen